b"\n_START_ARTICLE_\nJudith Lang Zaimont\n_START_PARAGRAPH_\nJudith Lang Zaimont  (s. 8. marraskuuta 1945 Memphis, Tennessee) on yhdysvaltalainen s\xc3\xa4velt\xc3\xa4j\xc3\xa4 ja pianisti._NEWLINE_Zaimont syntyi musikaaliseen perheeseen ja varttui New Yorkissa. H\xc3\xa4n aloitti pianonsoiton opiskelun 5-vuotiaana, ja h\xc3\xa4net hyv\xc3\xa4ksyttiin 11-vuotiaana Juilliard Schoolin valmennusosastolle. H\xc3\xa4n voitti teini-ik\xc3\xa4isen\xc3\xa4 useita s\xc3\xa4vellyskilpailuja; h\xc3\xa4nen saamiensa palkintojen joukossa oli Broadcast Music Incorporatedin Young Composer Award. Zaimont sai vuosina 1958\xe2\x80\x931964 Juilliard Schoolissa pianonsoiton opetusta Leland Thompsonilta. S\xc3\xa4vellyst\xc3\xa4 h\xc3\xa4nelle opettivat Queens Collegessa Hugo Weisgall sek\xc3\xa4 Columbian yliopistossa Otto Luening ja Jack Beeson. Saatuaan maisterin arvon h\xc3\xa4n l\xc3\xa4hti Pariisiin opiskelemaan Andr\xc3\xa9 Jolivet'n johdolla orkestraatiota Debussy-stipendill\xc3\xa4. Zaimont perusti teini-ik\xc3\xa4isen\xc3\xa4 pianoduon siskonsa Dorisin kanssa. Yhdess\xc3\xa4 he kiersiv\xc3\xa4t Yhdysvalloissa, levyttiv\xc3\xa4t ja esiintyiv\xc3\xa4t radiossa sek\xc3\xa4 televisiossa._NEWLINE_Zaimont p\xc3\xa4\xc3\xa4tti t\xc3\xa4m\xc3\xa4n j\xc3\xa4lkeen omistautua p\xc3\xa4\xc3\xa4toimisesti s\xc3\xa4vellysty\xc3\xb6lle. H\xc3\xa4nen varhaiset teoksensa (l\xc3\xa4hinn\xc3\xa4 vuotta 1980 varhaisemmalta ajalta) ovat p\xc3\xa4\xc3\xa4asiassa vokaali- ja soolopianomusiikkia. Varhaisten pianos\xc3\xa4vellysten joukossa ovat muiden muassa A Calendar Set (1972\xe2\x80\x931978), Two Rags (1974), La Fin de si\xc3\xa8cle (nocturne, 1978) ja nelik\xc3\xa4tinen Snazzy Sonata (1972) sek\xc3\xa4 konsertto (1972). My\xc3\xb6hemp\xc3\xa4\xc3\xa4n tuotantoon kuuluvat muiden muassa kolme sinfoniaa, lapsille suunnattu kamariooppera Goldilocks and the Three Bears, oratoriot ja kantaatit. Osassa teoksista on alkuper\xc3\xa4isamerikkalaisia ja juutalaisia teemoja. Zaimontin saamien palkintojen joukossa on ensipalkinto vuoden 1995 kansainv\xc3\xa4lisess\xc3\xa4 McCollin-s\xc3\xa4velt\xc3\xa4j\xc3\xa4kilpailussa ensimm\xc3\xa4isest\xc3\xa4 sinfoniasta (kantaesitt\xc3\xa4nyt Philadelphian orkesteri, 1996). S\xc3\xa4velt\xc3\xa4j\xc3\xa4n teoksia on esitetty laajalti Yhdysvalloissa sek\xc3\xa4 Euroopassa ja levytetty lukuisille levymerkeille, kuten Naxokselle._NEWLINE_Zaimont on opettanut Queens Collegessa, Peabody-instituutissa, Adelphin yliopistossa ja vuosina 1992\xe2\x80\x932005 s\xc3\xa4vellysprofessorina Minnesotan yliopistossa (Minneapolis). H\xc3\xa4n loi ja p\xc3\xa4\xc3\xa4toimitti kirjasarjan The Musical Woman: An International Perspective. H\xc3\xa4nen musiikistaan on tehty lukuisia v\xc3\xa4it\xc3\xb6skirjoja."